15 Era lako vei Jisu na Farisi kei na vunivola mai Jerusalemi+ ra qai kaya vua:2 “Na cava era beca kina na nomu tisaipeli na nodra ivakavuvuli na qase? Me kena ivakaraitaki, era sega ni vuluvulu* ni bera na kana.”+3 E sauma vei ira o Jisu: “Na cava oni beca kina na ivunau ni Kalou ena nomuni ivakavuvuli?+4 Me kena ivakaraitaki, e kaya na Kalou, ‘Mo rokovi tamamu kei tinamu,’+ e kaya tale ga, ‘Me vakamatei o koya e vosavakacacataki tamana se tinana.’+5 Ia oni kaya, ‘O koya e tukuna vei tamana se tinana: “Na ka kece e tiko vei au me bau yaga vei kemudrau au sa yalataka me nona na Kalou,”+6 e sega ni gadrevi vua me rokova na tamana.’ Qori oni sa vakatanitaka kina na vosa ni Kalou ena nomuni ivakarau makawa.+7 Ni dau veivakaisini! E tukuni kemuni vinaka o Aisea ni kaya,+8 ‘O ira qo era vakarokorokotaki au ga ena tebenigusudra, na lomadra e yawa sara vei au.9 E tawayaga nodra qaravi au nira vakavulica ga na ivakaro vakatamata me ivakavuvuli.’”+10 E kacivi ira na tu e kea qai kaya vei ira: “Ni vakarorogo vinaka sara moni kila na kena ibalebale.+11 E sega ni vakadukadukalitaka na tamata na ka e curu yani i gusuna, e vakadukadukalitaki koya ga na ka e lako mai gusuna.”+12 Eratou qai lako na tisaipeli me ratou lai tukuna vua: “Oni kila nira tarabe na Farisi nira rogoca na ka oni tukuna?”+13 E sauma: “Na kau kece e sega ni tea na Tamaqu vakalomalagi ena cavuraki.14 Laivi ira. O ira qori era dauveituberi mataboko. Ke tubera gona na mataboko na mataboko, erau na lutu ruarua ina qara.”+15 E qai kaya o Pita: “Ni vakamatatataka vei keitou na vosa vakatautauvata qori.”16 E kaya o Jisu: “Dou lecava tale ga na kena ibalebale?+17 Dou lecava ni ka kece e curu i gusu e yaco sara i kete, oti e lako tani yani me benu?18 Ia na ka e lako tani mai na gusu e vu mai na loma ni tamata, qo ga e vakadukadukalitaki koya.+19 Kena ivakaraitaki, e vu mai na loma ni tamata na vakanananu ca,+ na laba, na veibutakoci, na veiyacovi tawadodonu,* na butako, na lasu, na vosa veibeci.20 Qori na veika e vakadukadukalitaka na tamata, e sega ga ni vakadukadukalitaki koya na nona sega ni vuluvulu* ni bera ni kana.”21 E biuta na vanua ya o Jisu me lako sara ina yasayasa vakaTaia kei Saitoni.+22 E qai lako yani vua e dua na marama ni Finaisi ena yasayasa ya, e kacivaka yani: “Ni lomani au, Turaga, na Luvei Tevita. E dau curumi timoni vakalevu na luvequ yalewa.”+23 Ia e sega ni tukuna vua e dua na ka. Era mani lako vua na nona tisaipeli mera kerei koya: “Ni vakatalai koya, ni tagi muri kedatou tiko ga mai.”24 E sauma o Jisu: “Au sega ni talai vua tale e dua, vei ira ga na sipi ni matanitu o Isireli era yali tu.”+25 Ia e lako yani vei Jisu na marama qo, e cuva sara vua qai kaya: “Turaga, ni vukei au!”26 E sauma o Jisu: “E sega ni dodonu me soli na kedra madrai na gone vei ira na luvenikoli.”27 E kaya na marama ya: “E dina Turaga, ia na luvenikoli mada ga era dau kania na tikitiki ni kakana e lutu mai na teveli ni nodra turaga.”+28 E kaya vua o Jisu: “Sa dua na ka na nomu vakabauta, me yaco mada ga na nomu kerekere.” E vakabulai o luvena ena gauna vata ga ya.29 E biuta sara na vanua ya o Jisu, me lako volekata yani na Wasa o Kalili,+ e cabe ina ulunivanua, qai lai dabe toka kina.30 Era lako yani vua e dua na ilala levu, era kauti ira yani na lokiloki, mavoa, mataboko, galu, kei na levu tale, ra lai biuti ira ena yava i Jisu, e qai vakabulai ira kece.+31 Dua na ka nodra kurabui na ilala levu nira raica nira sa vosa na galu, era vakabulai na vakaleqai tu na yagodra, lako na lokiloki, rai na mataboko, era qai vakalagilagia kina na Kalou ni Isireli.+32 Ia e kacivi ratou nona tisaipeli o Jisu qai kaya: “Au lomani ira dina na ilala levu qo+ ni sa tolu mai na siga nodra tiko vata kei au, ia era sega ni kania e dua na ka. Au sega ni via vakasukai ira nira walokai de ra bale koso e gaunisala.”+33 Eratou kaya vua na tisaipeli: “Eda tu qo ena vanua lala, me keitou lai kauta mai vei na madrai me rauti ira na ilala levu qo?”+34 E kaya vei ratou o Jisu: “E vica na ibuli e tu qori?” Eratou kaya: “E vitu kei na vica na ika lalai.”35 Mani tukuna vei ira na ilala levu mera dabe ena qele,36 e taura na vitu na ibuli kei na ika, e vakavinavinakataka, tikitikica, qai tekivu veisoliyaka vei ratou na tisaipeli, ratou wasea sara yani vei ira na ilala levu.+37 Era kana kece, era mamau, era qai taura e vitu na basikete* sa sinai tu ena ivovo ni ka sa tikici oti tu.+38 Na kedra iwiliwili na kana qo e 4,000 na tagane, sega ni wili kina na yalewa kei na gone.39 Ni talaci ira oti na ilala levu ya o Jisu, e qai vodo i waqa me soko sara ina yasayasa vakaMakitala.+
fij_Latn